"O audiovisual é unha aposta razoable tanto en termos industrais como culturais" - - USC\nXoán Piñeiro Cochón, profesor de Comunicación Audiovisual da USC\n"O audiovisual é unha aposta razoable tanto en termos industrais como culturais"\nXan Piñeiro Cochón\nXoán Piñeiro Cochón é profesor asociado na facultade de Ciencias da Comunicación da Universidade de Santiago de Compostela, onde imparte as materias de Guión e Linguaxe Audiovisual. Responsable da productora Cetali-Audiovisuais, que fundou hai dez anos, poeta e narrador, con premios importantes no seu poder. Escribe guións e fai labores de creativo publicitario. Unha intensa laboura que lle leva a afirmar que “o audivisual é unha aposta razoable”\nVostede procede da rama de imaxe, unha especialidade na facultade de Ciencias da Información da Compultense, que diferencias atopa entre eses estudos e os de audiovisuais de agora?\nSupostamente a filosofía é a mesma, e o deseño curricular está orientado á formación de futuros profesionais de radio, cine e televisión, pero no eido tecnolóxico cada década supón un mundo de diferencias nos medios a utilizar. Pense que nós, como alumnos, aínda empregabamos celuloide e moviola, e as poucas cámaras que había eran en branco e negro como agasallo da televisión pública por estar xa fóra de servizo. Igualmente, na radio, as gravacións eran en cinta de cuarto de pulgada, en bobinas que agora figuran ser pezas de museo.\nPor que se tardou tanto tempo en implantar a titulación de Comunicación Audiovisual en Galicia?\nÉ unha titulación relativamente nova. Antes estes saberes formaban parte da licenciatura en Ciencias da Información, que non había en Galicia. A principios da década dos noventa créase na USC a licenciatura en Xornalismo, algo máis adiante, á Universidade de Vigo danlle Publicidade e Relacións Públicas e Comunicación Audiovisual queda no aire. Supoño que é debido ao localismo que sempre mancou e manca a Galicia. Para acabar de rizar o rizo, agora teñen Comunicación Audiovisual as tres universidades galegas. Parecía lóxico que o audiovisual medrase á beira do xornalismo e viceversa, pero os que distribuíron as titulacións nas universidades galegas, fixérono como lles pareceu, disgregando os saberes.\nSe falamos dos licenciados en Comunicación Audiovisual, a que se poden dedicar en Galicia?\nO abano de opcións é ben amplo. Vai desde as emisoras de radio privadas ou públicas onde, normalmente, se comeza facendo prácticas cunha beca, ata as diferentes empresas do eido da imaxe, incluindo produtoras de cine. Só hai que fixarse que nun contorno no que van abrir case medio cento de novas emisoras de televisión local, a promoción dos alumnos que remata neste curso non acada ese número. Aínda así, sempre é recomendable realizar estudos de posgrao.\nVostede ten traballado como guionista en radio e televisión, e agora imparte Guión Audiovisual, podería dicirse que hai no contorno galego un bo nivel entre os guionistas?\nQuizás por non ter unha voz moi radiofónica, é certo que case sempre me tocou facer guións. Gardo un excelente recordo de persoas como o xa falecido Joaquín Prat ou de Alfredo Amestoy, ao que considero un auténtico mestre, aínda que tamén colaborei con outros como Jesús Quintero ou Pepe Domingo Castaño. En realidade os requerimentos dun guionista, as cualidades básicas, son as mesmas que hai anos e entre nós hainos excelentes, tanto nos equipos que son quen de levar adiante algunhas das series que vemos como nos que de xeito individual son o soporte real dos programas. E moi poucos comprenden a importancia dese labor realizado desde a soedade do folio en branco.\nComo ve o sector do audiovisual en Galicia?\nO feito de que estean censadas case duascentas empresas pode parcecer engañoso. Porque o certo é que son moi contadas aquelas que poden afrontar grandes produccións. Pero o mundo das chamadas BBC’s, é dicir, vodas, bautizos e comunións e mesmo o das te levisións locais máis humildes non resulta desprezable porque, entre outras posibilidades, adoita ser unha excelente vía de aprendizaxe para os que se inician.\nNo plano económico, ¿ve o audiovisual coma un sector estratéxico en Galicia?\nÉ unha aposta razoable, tanto en termos de realidade industrial, que ocupa e realiza productos que son parte de imaxe de Galicia no exterior, como no aspecto cultural, en canto que o audiovisual é vital na normalización do país.\nTamén imparte vostede Comunicación Comercial, é dificil formar vendedores?\nEn absoluto, só que ás veces existen barreiras expresivas que proceden da nosa propia formación e que custa eliminar. Unha delas pode ser a de pensar que falarlle aos clientes en galego e a certos niveis pode resultar contraproducente.\nNo que leva publicado, hai quen ve unha tendencia súa a tratar todo con humor.\nPosiblemente é así, teño dito que, diante de certos acontecementos, o humor actúa como unha auténtica billa do noxo.\nVostede foi delegado dunha emisora en Lugo, que lembra daqueles tempos nesta cidade?\nPasaron case vinte anos, e véñenme á memoria aquelas obras para o aparcadoiro da Praza de Santo Domingo. O campus aínda parecía un futurible. Botei alí medio ano e só podo falar dese tempo cunha señardade doce e agradecida.\nEntrevista publicada no suplemento Campus do xornal El Progreso, do 16 de maio de 2007


Xian Silva, subcampión de Europa júnior de taekwondo en Vila Nova de Gaia (Portugal) - Pontevedra Viva\nXian Silva tras gañar o Campionato de España de Taekwondo\nXian Silva, subcampión de Europa júnior de taekwondo en Vila Nova de Gaia (Portugal)\nSábado 28 de Setembro, 2013 ás 21:16 do Sábado 28 de Setembro, 2013\nNovo éxito para o pontevedrés Xian Silva. O taekwondista do club Mace Sport proclamouse este sábado subcampión de Europa júnior na categoría de -73 quilogramos. Foi no campionato que se está celebrando esta fin de semana na cidade de Vila Nova de Gaia (Portugal).\nNa rolda preliminar comezou enfrontándose ao croata Luka Horvat, ao que superou por un resultado de 5-3. O seguinte combate foi o máis apertado. Venceu tan só por un punto (3-4) ao ruso Sergei Smirov. A partir de aí as cousas foron máis fáciles para o pontevedrés.\nNos cuartos de final foi moi superior ao alemán Edward Luft ao que eliminou por un amplo marcador de 9-2, e nas semifinais enfrontouse ao polaco Karol Holubowicz, ao que tamén gañou con certa facilidade (9-3).\nNa final esperábao o italiano Roberto Botta, que superara nas semifinais ao ucraíno Oleksandr Slynko por un apertado 8-9. Pero no último combate, Botta foi superior e logrou o ouro ao derrotar ao deportista de Poio por 16-6.\nEn todo caso, esta medalla de prata é toda unha fazaña para Xian Silva, especialmente polo gran nivel e a enorme participación que había neste campionato de Europa. Un xusto premio para un sensacional campionato.\nXian Silva logra o ouro no Campionato Internacional de Polonia de taekwondo\nPor Redacción | Venres 6 de Setembro, 2013


Xornal Escolar by Ceip Coiron Dena - issuu\n“A FAUNA NA POESÍA GALEGA” No segundo trimestre tódalas aulas\ninvestigando e aprendendo cousas novas\nautóctonos de Galicia, a través da poesía.\nBREVES Infantil Proxecto: O LOBO\nA poesía galega\nSeguimos co tema da reciclaxe, o cal se pode apreciar en moitas das actividades do centro.\nCONTRAPORTADA Este trimestre investigamos sobre o lixo que temos que meter no colector azul.\n2º Ciclo A fauna de Galicia A vexetación de Galicia 3º Ciclo Traballo de campo sobre a reciclaxe no concello de Meaño\nAo longo deste trimestre fixemos dous traballiños relacionados coa poesía galega. Un deles sobre a fauna na literatura galega e o outro para conmemorar o 150 aniversario de “Cantares Gallegos” de Rosalía de Castro. • A FAUNA NA POESÍA GALEGA:\nCada unha das aulas do colexio estudou un animal aut贸ctono de Galicia, sacado dun poema de alg煤n escritor ou escritora galegos. Todo o traballo viuse reflexado neste mural, que se atopa exposto na entrada do colexio.\nAdemĂĄis desto, nas aulas tamĂŠn se fixeron traballiĂąos relacionados cos animais da nosa terra.\n• 150 ANIVERSARIO DE CANTARES GALLEGOS DE ROSALÍA DE CASTRO:\nSegundo Ciclo A FAUNA DE GALICIA En Galicia hai numerosa e variada fauna.\nFauna das montañas: Viven mamíferos , o lobo e o corzo, e aves, como o miñato.\nFauna das zonas baixas: Viven mamíferos como o xabaril, o raposo e lontra ; tamen hai especies de aves como o pardal. Hai réptiles como o lagarto arnal. Insectos como a vacaloura e peixes como a troita.\nNAS ZONAS BAIXAS\nFauna da costa: Viven moitas especies de aves: gaviota e corvos mariños. No mar viven polbos, nércoras, mexilóns… NA COSTA\nTraballo elaborado polo alumnado de 4ºB na aula de Informática.\nA VEXETACIÓN DE GALICIA En Galicia a vexetación é abundante e variada porque recibe chuvias frecuentes. Vexetación das montañas: Medran toxos , xestas e piornos.Os bosques están formado por carballos cerquiños, castiñeiros\nVexetación das zonas baixas: Nalgunhas zonas hai bosques de repoboación con piñeiros e eucaliptos. Nas beiras dos ríos hai amieiros , salgueiros e bidueiros.Nos vales medran aciñeiras e sobreiras.\nVexetación da costa: Na beira medran especies como a herba de namorar e a camariña.\nTRABALLO DE CAMPO COMO E CANTO SE RECICLA NO CONCELLO DE MEAÑO? Os 23 alumnos de 6º fixeron un traballo dentro do proxecto “RECICLA COIRÓN” para ver a evolución e concienciación da sociedade do noso municipio en relación coa reciclaxe. Para isto tiveron que realizar un traballo de campo que consistiu no paso dunha enquisa a 128 unidades familiares deste concello. Cos resultado desas enquisas feitas polo alumnado decidiuse traballar na aula de informática a creación de gráficos de barras e de liñas para ver a evolución da Recicaxe dende o ano 2004 ata a actualidade. Aquí vos deixamos os resultados a través dos gráficos creados polo alumnado e que representan os resultados de ditas enquisas. A análise dos resultados pódese ver ao final do documento e reflexa o estudo analítico por parte do alumnado na aula.\n• ANÁLISE DOS DATOS:\nA análise destes datos manifesta en primeiro lugar que cada vez hai máis unidades familiares que recicla, pero hai que seguir concienciando á sociedade para que sigan aumentando as porcentaxes de familias que reciclan os seus resíduos. Por outro lado tamén é necesario comentar que queda inda un 17% de familias que non recicla nada na actualidade. Destacamos datos coma os seguintes: -\nO papel e o cartón xunto co resto do lixo é o que menos se recicla.\nAs pilas e baterías son con diferencia os resíduos que máis se reciclan na actualidade como xa o viña sendo no ano 2004.\nToda a información deste e outros traballos tédela no blogue do proxecto “RECICLA COIRÓN” ao que podedes acceder a través da páxina web do colexio.\nNo Coirón – Dena seguimos coa reciclaxe, neste caso reutilizando materias de refugallo para facer outros novos.\nhai nesta figura?\n- O 1ºen resolver o reto poderá escribir unha folla no seguinte xornal.\nOs caracois móvense coma os vermes, alternando contracións e elongacións do seu corpo, con lentitude. Producen mucus para axudarse na locomoción. O caracol terrestre forma parte da cociña mediterránea, especialmente a española e francesa, como un dos manxares máis exquisitos.\nHabitan en zonas boscosas, sotos, zonas de abundante vexetación, campos de cultivo e lugares abertos con orlas arboladas nas cercanías. É unha ave solitaria, que ten dúas características que a fan singular: a primeira o seu inconfundible canto “cu cu”; e a segunda, pola de poñer os seus óvos en niño alleo.\nA anduriña común aniña tipicamente no interior de edificacións accesibles como graneiros ou debaixo das pontes.\nDurante a migración, tende a voar sobre áreas abertas, a miudo preto da auga ou bordeando cadeas montañosas. Os individuos tenden a regresar a pasar o inverno ao mesmo lugar cada ano.\nSABÍAS QUE? . O seu berro, do que lle ven o nome vulgar, é unha sorte de rrur, rrur ou "turr turr". Por iso se chaman Rula. Comen principalmente sementes, buscándoas a miúdo no chan, moitas veces en campos cultivados ou noutras superficies planas. Son aves dos bosques abertos máis cá dos mestos, que ocasionalmente poden face-los seus niños tamén en grandes xardíns, pero son en xeral aves moi tímidas.\nSABÍAS QUE? Un só lobo pode comer entre 3,2-3,5 kilos de comida dunha vez, aínda que poden chegar a comer 13-15 kg cando están moi esfameados. O tobo dun lobo pode ser unha cova, un tronco dunha árbore oca, unha zona de vexetación espesa ou un burato na terra feito por el.\nSABÍAS QUE? O galo produce un sonido chamado canto (descrito mediante a onomatopeya “kikiriki”) sempre que non esté castrado (polo capón). O galo canta durante todo o día, se ben concentra os seus cantos en certos períodos do día, como son o amencer, o mediodía, a media tarde, e á metade do da noite, entre as tres e as cinco da mañán. Estos cantos serven como desafío territorial a outros galos, para atraer ás femias cercanas e como señal de aviso en xeral.\nSon animais lentos, aínda que poden apurar o paso. Camiña moito e sabe nadar. No caso de presentir perigo tenden a inhibirse e enrodelarse sobre si mesmos. Emite sopridos e asobíos. O seu olfacto está moi desenvolvido. Os adultos poden chegar a pesar máis dun quilo. A súa característica máis rechamante son as pugas ou puntas de que está revestido.\nSABÍAS QUE? CAN DE PALLEIRO O can de palleiro é unha raza de cans de orixe galega. É o can de granxa típico que existiu desde sempre en Galicia. Recibe o nome de Can de Palleiro en alusión ó palleiro onde adoitaba durmir. Cunha gran fidelidade para co seu amo, coa xente da casa tórnase doce e tranquilo. É necesario destaca-la estabilidade psíquica e equilibrada deste animal, propio dun can pastor.\nO xornal escolar do segundo trimestre.


A familia de Couso acusa ao operativo americano en Iraq de dificultar a celebración da súa homenaxe – Asociación Informática Amigus\nA familia de Couso acusa ao operativo americano en Iraq de dificultar a celebración da súa homenaxe\n“O irmán do cámara de Telecinco José Couso, falecido hai máis dun ano na guerra de Iraq, Javier Couso, acusou ao operativo norteamicano en Iraq de dificultar a celebración da homenaxe que tiñan previsto realizar, con motivo do primeiro aniversario da súa morte, ante o Hotel Palestine, onde se encontraba o cámara cando lle alcanzou un disparo estadounidense.”…\n…”Ao seu chegado ao aeroporto de Barajas, explicou que a súa intención era realizalo nunha zona ‘na que se vía o Hotel Palestine e tanques americanos’ e afirmou que anteriormente falaran con algún xefe de seguridade polo que o día que chegaron ‘o sabían perfectamente e mesmo habia máis seguridade’.\nNo entanto, relatou que, cando lles viron aparecer, mandáronlle que abandonasen a zona ‘con moi malas maneiras’ e recoñeceu que ‘alá non é bo discutir con eles porque está xente ten o gatillo moi frouxo’. Indicou que ao final foi posíbel a súa celebración ‘de milagre, porque cada vez que unha cámara gravaba o cuarto de José os gardas de seguridade iraquianos ameazaban con botarnos ‘.\nPola súa parte, Joana García, unha amiga da familia que acompañou a Javier Couso na súa viaxe a Iraq, puntalizou que foi ‘o operativo norteamericano e os seus tanques’ quen os botaron do Hotel Palestina e denunciou que, ‘se fan iso con xente que veu a rememorar, a facer unha homenaxe a un xornalista que foi asasinado por eles, que non farán coa poboación dun país que ocuparon’.\nO grupo tamén aproveitou a estanza en Iraq para visitar ao equipo médico que se fixo cargo de Couso asi como o Observatorio de a Ocupación. Alá, segundo García, encontráronse ‘xente solidaria que aplicaba a empatia e púñase no noso lugar’.\nCouso engadiu que mesmo o equipo médico ‘pedía desculpas polo do 11 de marzo, mentres defendían que a poboación iraquiana non é así, que todos os musulamens non son asi’. Igualmente, describeu esta viaxe como ‘complicada’ xa que ‘tal e como está a situación non puidemos movernos tranquilamente pola rúa porque hai secuestros, combates en todos os lados e con fusilaría e bombardeos, non tiros esporádicos’. Alén diso, subliñou que ‘mesmo tiveron que cambiar a súa saída desde Xordania a Turquía, atravesando todo o norte de Iraq’.\n‘IRAQ É UN DESASTRE’\nPor outra parte, destacou que actualmente Iraq ‘é un desastre, un verdadeiro caos que vai a peor’ e asegurou que ‘aquelas lumbreras ás que se lles ocorreu invadir o país o deixaron peor que estaba’. ‘A xente ten moito ódio á ocupación e aos americanos xa que se han comportado cunha preopotencia absoluta bombardeando mesmo sobre civis’, agregou.\nNeste sentido, apuntou que ‘os iraquianos tentan facer unha vida normal mais non poden’ dado que constantemente se producen ‘controles militares, tiroteos ou os tanques pasan por metade das rúas esmagando coches’. Engadiu que en Bagdag óuvense ‘contínuamente estoupidos, especialmente a partir da noite’ e contou que o pasado 9 de abril ‘estiveron a bombardear sen parar durante case cinco horas’.\nGarcía afirmou que ‘este estalo que hai agora non é mais que a reacción a algo que están a estimular os ocupantes’ e incidiu en que a poboación iraquiana ‘está tentado levar as rédeas e reconstuir o seu país que llo machacaron durante máis de 13 anos’. Por último, Javier Couso reclamou que se amplíe a investigación ‘non só polo asasinato o 8 de abril dos tres xornalistas, senón de todos os demáis’. Concluiu asegurando que continuarán coa esixencia dunha investigación e de que se faga xustiza ‘en Iraq, en Estados Unidos ou onde cumpra’.”\nOs pais de alumnos do colexio Nicolás del Río de Cedeira esixen un centro novo


Natsionalna Telekompaniia Ukrainy - Wikipedia, a enciclopedia libre\nNatsionalna Telekompaniia Ukrainy\n(Redirixido desde «Natsionalna Telekompaniya Ukraïny»)\nNatsionalna Telekompaniya Ukraïny\nA Compañía Nacional de Televisión de Ucraína (en ucraíno: Національна Телекомпанія України, Natsionalna Telekompaniya Ukrayïny) é o ente de radiodifusión estatal de Ucraína. Desde 1993 é membro da Unión Europea de Radiodifusión.\n1 Historia do Telecentro de Kíiv\nHistoria do Telecentro de Kíiv[editar | editar a fonte]\nO primeiro intento oficial de transmisión de televisión en Ucraína foi realizado o 1 de febreiro de 1939, sendo realizado nun pequeno estudo en Kíiv. A transmisión tivo unha duración de 40 minutos, consistindo basicamente na exhibición dun retrato de Sergó Ordzhonikidze.\nLogo dunha pausa forzada, produto da II Guerra Mundial, retómanse as transmisións televisivas en Ucraína, comezando o 6 de novembro de 1951, cando se exhibe a película "The great glow", de corte patriótico. Ao día seguinte, transmítese unha cerimonia solemne, a cal conmemora o 34° aniversario da Revolución de Outubro. O primeiro evento musical televisado en Ucraína tivo lugar o 1 de maio de 1952, este foi un concerto, realizado nos modestos estudos do Telecentro e contaba coa participación de destacados solistas da Ópera de Kíiv. Tamén apareceu a primeira presentadora da cadea, Novela Separionova.\nEn 1953, termínase de construír o edificio do Telecentro de Kíiv, xusto logo da inauguración dos Telecentros de Moscova e Leningrado. A programación regular comeza en 1956, para antes dese ano, a programación só consistía na exhibición de películas e documentais dúas veces ao día. A programación do Telecentro era en vivo, xa que era a única forma de transmitilos, sendo os programas gravados frecuentes a mediados de 1960.\nOpera a canle de televisión UT1, o único con cobertura nacional (ao redor do 97% do territorio ucraíno). A súa programación esta orientada cara a todos os sectores da sociedade do país, así como ás minorías étnicas. Os seus principal prioridade son os informativos, que están diversificados a distintos tipos de público, sendo orientados á ciencia, a cultura, o entretemento ou os deportes. De acordo aos índices de audiencia, UT1 supera de xeito significativo a todas as canles privadas, de data máis recente.\nNo 2005 foi a televisión encargada de organizar, xunto coa UER, o 50 Festival da Canción de Eurovisión en Kíiv. No ano 2012 obtivo, xunto con Telewizja Polska, os dereitos de transmisión da Eurocopa de Polonia/Ucraína.\nTraído desde «https://gl.wikipedia.org/w/index.php?title=Natsionalna_Telekompaniia_Ukrainy&oldid=6086001»\nA última edición desta páxina foi o 25 de maio de 2022 ás 04:49.


VIAM STRATAM: AS LINGUAS INDOEUROPEAS\nAs linguas indoeuropeas forman parte da maior familia lingüística do mundo, a indoeuropea. Estas linguas esténdense dende o sur da India ata o norte de Europa. Non existen documentos escritos en indoeuropeo polo que a reconstrucción aproximada desta lingua conséguense a partir das súas linguas derivadas. Esta reconstrucción hipotética sinálase cun asterisco. Aínda que as linguas derivadas teñen parecidos debido a súa mesma procedencia, os campos nos que esta semellanza queda millor recollida son os sistemas de numeración, os pronomes persoais, os sustantivos relacionados cos aspectos da vida cotidiá (parentesco, casa, etc) e os nomes dos órganos do corpo. Por exemplo:\nPublicado por Alba ás 13:10


Ideas e ideais para ser nós no Mundo\nContinuador da tradición universalista e fondamente humanista do galeguismo histórico, o IGADI promove un sistema internacional baseado na democracia, na distribución equitativa dos recursos planetarios entre persoas e pobos, na súa utilización responsable e sustentable, no respecto aos Dereitos Humanos, no compromiso coa defensa da diversidade e na busca de fórmulas de coexistencia que aseguren o diálogo integrador de todas as identidades.\nO IGADI é un colectivo que desempeña o seu labor cunha clara vocación de servizo público, en condicións de plena autonomía, indispensable para fomentar unha actividade plural e transpartidaria, apostando por asentarse como un espazo de encontro no que todas as sensibilidades e disciplinas poidan desenvolverse de forma leal e eficiente. As institucións e a sociedade en xeral teñen no IGADI un instrumento colaborador das súas estratexias de acción exterior.\nAfirmarse como unha entidade influente na definición e dinamización da acción exterior dos diferentes actores institucionais a todos os niveis con interlocución directa con todos eles e capacidade para crear opinión, tanto directamente como a través dos medios de comunicación.\nErixirse como un referente independente para as persoas, institucións e empresas interesadas na internacionalización de Galicia e nun centro especializado en relacións internacionais con aceptada vocación para tender pontes entre distintas tendencias políticas e socioculturais.\nConsolidarse como unha entidade de excelencia conectada cos grandes debates internacionais e capaz de xerar reflexión crítica e coñecemento recoñecidos local e globalmente.\nPlasmar unha alianza que fomente un proceso plural e converxente de internacionalización con identidade sobre a base da consideración de Galicia como unha autonomía no mundo.\nA formulación de iniciativas e análises, provendo información de calidade que permita a comprensión das tendencias globais e nos sitúe na vangarda da reflexión e estudo dos problemas internacionais.\nO estímulo á investigación en ámbitos de interese estratéxico tanto para Galicia como internacionalmente, favorecendo a interdisciplinariedade e unha visión prospectiva que facilite a identificación de novas tendencias e a definición das políticas públicas.\nA consolidación dun espazo de debate de todas as persoas e institucións interesadas nas cuestións internacionais con vontade de xerar alianzas cun espírito de colaboración e transformador.\nA implicación directa na dinamización de propostas concretas que favorezan un maior compromiso exterior das administracións, os axentes económicos e outros actores da sociedade civil.\nÁmbitos de actividade\nA nosa actividade desenvólvese en 4 ámbitos preferentes\nO Centro de Información e Documentación Internacional Contemporánea, único no seu xénero en Galicia, conta cunha hemeroteca especializada e recibe máis dun cento de publicacións relativas a asuntos internacionais. Trimestralmente, edita un Boletín de Sumarios.\nAnálise e Investigación\nOs programas de investigación (Paradiplomacia; Seguridade, Conflitos e Pacificación; e Cooperación Internacional ao Desenvolvemento) permiten afondar na dimensión analítica e regularizar a colaboración dos investigadores asociados ao centro, radicados en diferentes países. En Paradiplomacia analizamos o cadro teórico sobre o que se sustenta a paradiplomacia mundial definindo os eixes específicos prioritarios da paradiplomacia galega. En Seguridade, Conflitos e Pacificación, analizamos tanto as tendencias globais como algúns estudos de caso aínda que procurando transcender a conxuntura. En Cooperación Internacional ao Desenvolvemento analizamos o modelo galego suxerindo vías e fórmulas para o seu enriquecemento permanente.\nAs análises fornecidas polo IGADI aspiran a desempeñar un papel útil na toma de decisións e a significar un nivel de especialización internacionalmente recoñecido nos eidos preferentes de investigación. A tal efecto, presta especial atención á interacción co mundo académico e universitario.\nPlásmase na elaboración e publicación de numerosas tribunas e espazos de opinión sobre problemas, conflitos e tendencias internacionais en numerosos medios de comunicación (de prensa, radio e televisión) e revistas especializadas, tanto de Galicia como de fóra dela.\nAdemais da colección Texturas Internacionais, no eido das publicacións destaca a revista semestral de estudos internacionais, Tempo exterior, creada en 1997 e refundada no ano 2000. Tempo exterior, que conta cun amplo Consello Académico, é un lugar de encontro para a reflexión e o debate, co obxecto de ir perfilando as bases comúns de actuación da sociedade galega no mundo. Publica tamén o Igadi Annual Report e o We in the World, informe sobre a acción exterior de Galicia. En 2011 iniciou a publicación do Informe Mundial sobre Estados de Feito.\nA rede ORBALIA, de periodistas interesados na información internacional (en colaboración co Colexio Profesional de Xornalistas de Galicia), organizada e dinamizada polo IGADI, ten por obxecto dar maior visibilidade nos medios de comunicación á información e análise internacional e a centrala nos intereses exteriores galegos.\nO IGADI forma e proporciona expertos en asuntos internacionais.\nO IGADI promoveu en 1997 a creación do Fondo Galego de Cooperación e Solidariedade (www.fondogalego.org) e hoxe exerce a Secretaría Técnica desta asociación de municipios e deputacións. O Fondo Galego agrupa a máis dun cento de entidades locais que poñen en común as súas accións de cooperación ao desenvolvemento.\nO Observatorio de la Política China (www.politica-china.org), é un proxecto promovido polo IGADI que conta co apoio de Casa Asia. O seu obxectivo consiste en efectuar un seguimento permanente da evolución política no mundo chinés prestando atención ao seu sistema político e legal, a política exterior, Taiwán, as nacionalidades minoritarias, os dereitos humanos, ou a seguridade e defensa. O IGADI tamén promoveu e xestiona a Rede Iberoamericana de Sinoloxía na que participan máis de vinte especialistas dunha ducia de países. O OPCh publica o Informe Anual de la Política China e organiza o Simposio Electrónico Internacional sobre Política China.\nO Observatorio Galego da Lusofonía, OGALUS, pon o acento na lingua ao promover o seguimento analítico da actualidade xeral dos países integrantes da lusofonía xerando propostas de sensibilización e dinamización da cooperación galego-lusófona a todos os niveis.\nA creación e impulso da Fundación Plácido Castro (2001), coa participación dos concellos de Cambados, Corcubión e Vilagarcía de Arousa, ademais da Asociación de Tradutores Galegos, serve para reivindicar a obra e o pensamento dunha figura singular do galeguismo histórico. A Fundación organiza unha Conferencia Anual e un Premio de Tradución, entre outras actividades.\nA estrutura do IGADI inclúe un equipo básico permanente no que se inclúen analistas, webmaster e persoal de administración, complementado cunha rede de colaboradores e investigadores asociados.\nO Consello Reitor, plural a todos os niveis, achega un complemento de alta significación para a avaliación, mellora e actualización permanente dos seus obxectivos e actividades.\nO IGADI acolle a estudantes en réxime de prácticas tuteladas e fomenta o intercambio de investigadores. Arredalia é a rede que agrupa aos antigos alumnos en prácticas.\nPrioridades destacadas para o período 2011-2016\nProfundar nas principais áreas xeopolíticas de estudo: América Latina, Mundo Chinés, Oriente Medio, Países da Lusofonía, Europa –con especial atención ao mundo celta e o Leste- e o espazo da antiga URSS.\nIntegrar a formación como un ámbito de interese específico fomentando a participación en cursos organizados por diferentes Universidades ou centros de estudo, tanto públicos como privados, así como por outras entidades preocupadas pola obtención dunha suficiencia académica cualificada. Tamén mediante a promoción de cursos e iniciativas propias.\nMellorar a difusión do discurso e os documentos do IGADI procurando que cheguen con maior fluidez ás persoas e colectivos interesados, moi especialmente ao entorno das entidades afíns no ámbito europeo e internacional.\nAlargar o abano de persoas e institucións implicadas nas nosas actividades, moi particularmente nos eidos empresarial, político e asociativo.\nConsolidar o IGADI como referente en Galicia do debate, a reflexión plural e o intercambio intercultural capaz de xerar ideas innovadoras e de incidir de modo efectivo no tecido social en cuestións internacionais.\nPular o establecemento de sinerxías e a potenciación de converxencias con entidades que, dentro de Galicia ou fóra dela, compartan obxectivos semellantes, formalizando alianzas e asegurando a integración en diferentes redes globais.


Arrinca o Nadal lucense cunha feira multisectorial que acollerá a Praza Anxo Fernández Gómez | Concello de Lugo\nArrinca o Nadal lucense cunha feira multisectorial que acollerá a Praza Anxo Fernández Gómez\nA Alcaldesa e a presidenta das Mulleres Empresarias de Lugo presentaron esta feira, que se celebrará o xoves e venres, de 11:00 a 22:00 horas, e na que participarán 22 establecementos\nO Concello colabora coa Feira do Nadal posto que se enmarca na súa aposta por fomentar e dinamizar o comercio de calidade do municipio\nA Alcaldesa de Lugo, Lara Méndez, a Concelleira de Cultura, Turismo, Xuventude e Promoción da Lingua, Carmen Basadre, e a presidenta das Mulleres Empresarias de Lugo, Beatriz Varela, presentaron este mércores no Salón de Plenos a Feira do Nadal, que acollerá a Praza Anxo Fernández Gómez mañá xoves e venres, de 11:00 a 22:00 horas. O Concello colabora con esta iniciativa posto que se enmarca na súa aposta por fomentar e dinamizar o comercio do municipio.\nNo acto de presentación, a rexedora subliñou a estreita colaboración entre o Concello e as mulleres empresarias, “que loitan polo papel da muller para crear emprego”. Neste senso, Méndez lembrou que “dentro dos autónomos, 3 de cada 10 son mulleres, o que demostra que queda moito por facer para combater a desigualdade no desemprego, a conciliación e a fenda salarial”.\nLara Méndez aproveitou a ocasión para agradecerlle ás mulleres empresarias “o papel que xogan na sociedade en prol da defensa da muller e como dinamizadoras da actividade empresarial de calidade do municipio” ao tempo que destacou a importancia deste tipo de iniciativas, que potencian o comercio lugués, “un sector estratéxico no noso municipio, na que máis do 80% das empresas pertencen ao sector servizos”.\nPola súa banda, Varela agradeceu o apoio do Concello para poder levar a cabo esta feira e especialmente a Lara Méndez, “por ser unha muller comprometida co labor das emprendedoras”. Do mesmo xeito, fixo un chamamento para que todos os lucenses e visitantes acudan á carpa a realizar as súas compras de Nadal.\nNa Feira do Nadal participarán 22 establecementos de artesanía, comercio, gastronomía, servizos e moda. Ambos os dous días, ás 18:00 horas terán lugar talleres infantís gratuítos dirixidos a nenos e nenas menores de 12 anos, de construción, robótica e contacontos.\nLara Méndez, sobre a Feira do Nadal |Descargar mp3


Luís Arranz, director do Parque Nacional de Garamba (Congo) | Consumer\nLuís Arranz, director do Parque Nacional de Garamba (Congo)\nHai persoas dispostas a todo co único fin de cazar elefantes\nO biólogo Luís Arranz (Santa Cruz de Tenerife, 1956) fala en primeira persoa cando alerta dos perigos que afectan á biodiversidade no mundo, especialmente en países en vías de desenvolvemento. A súa dilatada experiencia e capacidade de xestión levoulle a dirixir na actualidade o Parque Nacional de Garamba (Congo), tras pasar por diversos parques naturais de África e América do Sur. Arranz advirte do aumento da caza e o tráfico ilegal de animais, e subliña a necesidade dun esforzo continuado para defender estas contornas naturais. A Sociedade Xeográfica Española (SGE) outorgoulle o seu Premio Nacional por “a súa tenaz loita contra a caza ilegal e por protexer a flora e fauna de zonas ameazadas pola pobreza e o acoso dos furtivos.”\nÉ moi grave o problema da caza e o tráfico ilegal de especies?\nAlgunhas especies, como o rinoceronte branco do norte, desapareceron case por completoNalgúns países si. Algunhas especies, como o rinoceronte branco do norte, desapareceron case por completo. Poden quedar entre dous e catro individuos no Parque Nacional de Garamba e outras moitas só están presentes nalgunhas áreas protexidas onde tampouco está asegurada a súa supervivencia.\nTras o seu paso polo Parque Nacional de Zakouma (Chad) as poboacións de animais conseguiron aumentar o seu número. Que consellos trasladaría a outros parques para obter bos resultados?\nNon hai ningún segredo. Desgraciadamente, o éxito depende en gran parte da situación do país no que se atopa o parque, xa que nunha guerra é moi difícil traballar.\nE se a situación permíteo?\nO tráfico de marfil está a aumentar considerablemente pola demanda que haiEn tal caso, fai falta primeiro vontade política do goberno de querer salvar a zona; logo contar con medios humanos e materiais suficientes (e aquí aínda que ninguén queira saber nada do tema, hai que incluír armas e municións por moito que nos choque) e ademais tempo. Se pensamos que podemos financiar un proxecto de axuda a un parque nacional durante cinco anos en África central, por exemplo, para deixalo logo na crenza de que xa será autosuficiente, que é o que adoita pasar, só conseguiriamos atrasar a súa desaparición un tempo.\nCales son os espazos naturais en máis perigo do mundo?\nVolvo dicir desgraciadamente, hai demasiados espazos naturais en perigo. Coñezo sobre todo África Central, unha zona bastante complicada pola situación política e as guerras, pero outros países teñen outros problemas, como a presión humana ou o desenvolvemento. A verdade é que todos os espazos naturais son bastante vulnerables, pois aínda que algúns non estean actualmente en perigo, se se deixasen de protexer, todo o traballo que se fixo neles e todos os logros conseguidos pódense vir abaixo en moi pouco tempo.\nCada vez hai máis normas nacionais e internacionais que velan pola biodiversidade. Con todo, tamén aparecen cada vez máis noticias sobre a destrución da natureza, extinción de especies, tráfico ilegal, etc. Cre que se está esaxerando ou realmente aumentaron estes problemas nos últimos anos?\nOs animais non entenden de autonomías e tería que haber un só responsable para isto sen importarnos onde teña a sedeNon creo que se estea esaxerando. O tráfico de marfil, por exemplo, está a aumentar considerablemente pola demanda que hai, e en canto ao resto, como non se fai o suficiente para cambiar a tendencia, cada vez hai menos individuos de case todas as especies e por tanto, maior perigo de que desaparezan.\nComo se pode facer desistir da súa actividade aos cazadores e traficantes ilegais cando afirman que é a súa única forma de subsistencia nun país que non lle ofrece alternativas?\nNon é tan simple. Unha cousa é que haxa xente que entre a unha zona protexida para cazar algo e poder comer. Outra bastante distinta é organizar expedicións para entrar nun parque, matar cuantos elefantes póidanse, recuperar os cabeiros e deixar o resto do elefante sen tocar. Esta xente ademais está disposta a matar os gardas que se atopen. Hai que ter en conta que se aínda quedan elefantes ou rinocerontes en certas zonas é porque durante anos os gardas xogáronse a vida para protexelos. Se se acabase esa protección, en moi pouco tempo, pero moi pouco, todo desaparecería e só algúns sacarían proveito diso. Ademais xa ninguén se podería beneficiar diso nunca máis.\nAdemais, en occidente tamén hai xente con moi poucos medios, e ninguén di que como non van roubar se é a súa única forma de subsistencia. Haberá que facer o que sexa para evitar esta situación pero non permitir que violen as leis e que prexudiquen aos demais.\nComo se podería acabar realmente con estes problemas?\nA corrupción é o principal problema que existe hoxe no mundo a todos os niveis e en todos os paísesÉ moi complicado, á parte de que está claro que nunca se vai a acabar do todo con estes problemas. A cuestión é que hai que tentar conservar estes espazos ata que a situación socioeconómica dos países onde están cambie. É como unha carreira, se conseguimos conservar estas zonas ata que cambie a situación gañariamos.\nQue poden facer os consumidores neste sentido?\nIsto si que é fácil: Simplemente non consumir nada que poida contribuír a este problema. Neste momento todo o mundo xa sabe o que non debe comprar.\nQue opina da protección dos espazos naturais en España?\nO turismo é a única maneira de rendibilizar estes parques a longo prazoNon coñezo realmente a problemática en España e non me gusta moito falar do que non coñezo. Creo que se está dedicando bastante diñeiro, pero teríanse que axuntar esforzos. Ás veces parece que hai unha competición entre diferentes organismos para salvar unha determinada especie ou zona. Os animais non entenden de autonomías e tería que haber un só responsable para isto sen importarnos onde teña a sede.\nDiversos expertos denuncian os delitos ambientais labores nestas zonas naturais (especialmente construción de vivendas, campos de golf…) a pesar de contar con protección especial e da recente mellora legal.\nIso chámase simplemente corrupción, que para min é o principal problema que existe hoxe no mundo a todos os niveis e en todos os países.\nO turismo a este tipo de reservas e parques parece que está de moda. Como se pode ir a estes lugares sen causar impactos no seu medio ambiente?\nNon creo que sexa máis duro vivir aquí que en Europa. Trátase simplemente de cambiar unhas cousas por outrasO turismo é a única maneira de rendibilizar estes parques a longo prazo e en calquera caso é mellor ter un parque con animais e turistas que un parque baleiro. Por outra banda, cunha boa xestión pódese conseguir que non cause grandes impactos.\nQue sente ao vivir rodeado de animais salvaxes?\nA min persoalmente gústame vivir onde vivo e non creo que sexa máis duro vivir aquí que en Europa (o que teña medios desde logo, como en todas partes). Trátase simplemente de cambiar unhas cousas por outras e para traballar como eu, o primeiro é estar disposto a cambiar esas prioridades.\nQue tería que facer unha persoa para traballar como vostede?\nSupoño que ao principio haberá que empezar case de forma voluntaria a axudar onde se poida, ir collendo experiencia e se vales, chamaranche para outros traballos. Pero imos, eu creo que é máis ou menos o mesmo en todas partes.\narranz espazos naturais naturales-gl parque nacional de garamba-gl parque-gl


Museos e bibliotecas inician a súa reapertura\nEsta semana iniciouse a reapertura de museos, bibliotecas e arquivos, un proceso de desconfinamento que terá tamén progresivamente lugar en tres fases.\nO Centro Galego de Arte Contemporánea recibiu o día da súa reapertura por volta de 50 visitantes.\nIrene Pin 21/05/20\nBibliotecas, museos e arquivos comezan esta semana a abrir progresivamente as súas portas. A Xunta da Galiza vén de publicar un protocolo que complementa o decreto estatal regulando as actuacións nesta materia, no que se contemplan até tres fases de transición á nova normalidade, cunha duración de dúas semanas cada unha, cando menos. Desde o pasado 11 de maio teríase posto en marcha unha estancia preliminar de preparativos, tras a que algúns centros están entrando na primeira etapa do plan.\nHai museos que están a abrir xa ao público coa limitación de capacidade a un terzo. O Centro Galego de Arte Contemporánea (CGAC) é un deles, accesíbel desde esta terza feira. Segundo explica a Nós Diario a súa responsábel de prensa, Carmen Hermo, no primeiro día recibiron arredor de medio cento de visitantes, unha cifra que valora positivamente atendendo ás condicións actuais. "Non somos un museo de masas", comenta, polo que non considera que vaia resultar especialmente complicado adoptar as medidas oportunas para manter a seguridade.\nHai museos que están a abrir xa ao público coa limitación de capacidade a un terzo\nO imperativo de "non tocar" volverase máxima xeralizada, mesmo naqueles obxectos que antes estaba permitido manipular. Durante esta primeira etapa non é posíbel a reserva de grupos, mais dentro da visita individual inclúense unidades familiares ou de convivencia. Tampouco se poderán realizar actividades culturais nin educativas de carácter presencial, nin haberá materiais de consulta a disposición das persoas usuarias, pois estes serviranse baixo demanda.\nA atención ao persoal investigador terá lugar preferentemente de forma telemática, aínda que no caso de ser imprescindíbel contémplase a vía presencial con cita previa. Toda a documentación á que accedan deberá quedar en corentena durante 10 días, como mínimo, antes de ser empregada de novo, fin para o que se habilitará un espazo específico.\nAdemais, os lugares de atención ao público disporán de medidas de barreira entre traballadoras e usuarias, e non estarán dispoñíbeis os servizos de consigna. As persoas que accedan ás instalacións deberán respectar sempre as recomendacións das autoridades sanitarias, tendo que desinfectaren as mans ou as luvas con solución hidroalcólica ou outros produtos autorizados, que se proporcionarán nun espazo especialmente habilitado nas zonas de acceso -medida común ás bibliotecas. O uso de máscaras queda marcado por norma, tal e como recolleu onte o Boletín Oficial do Estado (BOE), nos espazos en que non se poida manter a distancia interpersonal mínima de 2 metros.\nNa fase dous manteranse aínda todas estas medidas, mais flexibilizando progresivamente a consulta de materiais para as usuarias. Na terceira etapa, os museos abrirán á metade da súa capacidade. As actividades continuarán a ser "preferentemente dixitais" e naqueles casos nos que sexan grupais, excepcionalmente de maneira presencial, garantirase sempre a distancia interpersoal e as medidas de protección axeitadas. Hermo explica que o CGAC xa trasladou o total dos seus obradoiros ao espazo online. A medida que sexa posíbel, tamén pensan en aproveitar espazos máis amplos do complexo, como o auditorio, para sacarlle o maior partido dentro das limitacións.\nHermo explica que o CGAC xa trasladou o total dos seus obradoiros ao espazo online\nOutras institucións, como o Museo do Pobo Galego, comezan a recuperar a actividade presencial de parte do persoal, mais traballan de cara a unha reapertura a comezos de xuño. Este é o caso tamén do Museo de Arte Contemporánea de Vigo (Marco), que ten fixado o día 2 do vindeiro mes como o momento de reencontro co público.\nA Rede Museística de Lugo permanece aínda fisicamente fechada, o que non implica que non estean a traballar intensamente e en contacto permanente coa comunidade, non só a través das redes sociais -ao cabo, un medio máis do que a institución é pioneira-, senón mesmo con actividades en residencias de maiores.\nPara Encarna Lago a reapertura dos museos ten que ser "sostíbel" e "inclusiva"\nA súa xerente, Encarna Lago, apunta a necesidade de "pór as persoas no centro", quer traballadoras quer usuarias, e garantir a seguridade de todas no museo cando se leve a cabo a reapertura "sostíbel" e "inclusiva". Ademais, chama a non esquecer na volta á actividade física colectivos como grupos de risco ou as persoas con discapacidade.\nAs diferentes bibliotecas públicas tamén abriron as súas portas esta segunda feira. María Sol González Regal, directora da Miguel González Garcés (A Coruña), explica como nesta primeira fase se atopan unicamente facendo préstamo e devolución de materiais baixo demanda, sen que as usuarias teñan acceso directo aos fondos. As solicitudes poden facerse por teléfono ou a través dun formulario web, recibindo os pedidos no domicilio ou recolléndoos na institución. Os materiais deben pasar 14 días de corentena unha vez retornados. Segundo conta González, están rexistrando especial incidencia das chamadas telefónicas.\nCon todo, a situación que describen desde a biblioteca Ánxel Casal é diferente. "Case non estamos tendo traballo", comenta Helena Carro, unha das empregadas que volveu á actividade presencial, advertida da reincorporación con escasa antelación, a sexta feira 15 de maio. Como delegada sindical da Central Unitaria de Traballadoras (CUT) traslada a indignación do persoal ante un proceso de desconfinamento que considera precipitado e con "vontade electoral".\nSegundo explica, é complexo manter as distancias de seguridade e en moitos centros non se respectan as quendas rotativas previstas para o persoal público, denuncia tamén feita pola Central Intersindical Galega (CIG) e outros sindicatos. Doutra banda, as empregadas en contacto co público son instadas a desinfectaren os equipos, un labor que non lles correspondería. Ademais, boa parte do persoal atoparíase en grupos de risco que non se están a respectar, baixo o pretexto de que "os centros culturais son de exposición mínima", critica Carro. Por todo iso, observa con especial preocupación o paso ás seguintes fases.\nDe momento, a lectura e consulta en sala permítese só para fondos non susceptíbeis de préstamo a domicilio, como algúns materiais de fondos antigos ou especializados, sempre con redución de acceso a un terzo da capacidade da sala e en casos nos que se considere oportuno. Igual que nos museos, non se realizarán actividades culturais, de estudo en sala ou de préstamo interbibliotecario, nin se poden empregar os medios informáticos de uso público.\nCoa entrada na segunda fase xa será posíbel realizar a lectura e consulta, con cita previa, na sala específica habilitada, cunha limitación dun terzo da capacidade. As usuarias pasarán ao espazo en horario quer de mañá quer de tarde, co fin de dar servizo ao maior número de persoas. Porén, o acceso directo aos fondos aínda non será posíbel.\nAs diferentes actividades de dinamización serán preferentemente dixitais, con potenciamento dos clubs de lectura virtuais. No caso daquelas que se leven a cabo de maneira presencial, deberán garantirse as medidas de seguridade, sen que a capacidade das salas supere o terzo do aforo e exceda as 50 persoas. Ademais, estes eventos -conferencias, exposicións, formación...- só poderán dirixirse a maiores de 12 anos. Cando se dispoña dun sistema de desinfección, facilitarase o préstamo de equipos telemáticos.\nNa fase tres do protocolo, habilitarase, baixo demanda, a lectura e consulta en sala, así como o servizo de hemeroteca, sempre e cando se dispoña de medios de desinfección tras cada uso. Permitirase tamén, a partir dese momento, o acceso a todas as salas respectando as medidas de seguridade e de distancia interpersoal. Porén, se existen fondos nestes espazos manterase a prohibición de consulta directa por parte das usuarias, que terán que solicitar sempre a manipulación ao persoal bibliotecario.\nNesta última fase, permitirase o préstamo intra e interbibliotecario, así como o uso de espazos comúns -por exemplo, salas de reunións- até un máximo da metade do aforo. As usuarias poderán empregar os dispositivos electrónicos do centro, que se limparán e desinfectarán despois de cada uso, ao tempo que se prestarán ordenadores e outros medios telemáticos das bibliotecas.\nbiblioteca museos reapertura COVID-19\nRicardo Carvalho Calero e a autonomía galega (1931-1936)


A D.O. Ribeira Sacra participa con 53 viños no Concurso Internacional “Mondial des Vins Extremes” (Italia)\nInicio/Última hora/A D.O. Ribeira Sacra participa con 53 viños no Concurso Internacional “Mondial des Vins Extremes” (Italia)\nO “Mondial des Vins Extremes”, considerado o certame internacional máis importante no ámbito da viticultura de montaña ou viticultura heroica, estase a celebrar do 15 ao 16 de xullo no Val italiano de Aosta (Italia), promovido polo CERVIM, e conta con participación de viños da Denominación de Orixe Ribeira Sacra.\nEn total esta denominación de orixe, situada entre as provincias de Ourense e Lugo, presenta este ano 53 mostras (44 de tintos e 9 de brancos), pertencentes a 27 adegas. Os bos resultados que a D.O. Ribeira Sacra obtén sempre en Aosta son “un trampolín internacional para os seus viños e convertérona nun dos referentes mundiais máis importantes dentro da viticultura de montaña ou viticultura heroica”, asegura o seu consello regulador.\nOs criterios que deben de cumprir as denominacións de orixe para que os seus viños participen no certame deben de ser, entre outros: altitude superior a 500 metros, pendente do terreo superior ao 30% (en puntos da D.O. Ribeira Sacra chégase ao 80%) ou sistemas vitícolas de cultivo en terrazas.\n“A D.O. Ribeira Sacra é referente mundial do que se denomina viticultura heroica, denominación á que se chega por unhas condicións orográficas que non permiten a mecanización, viñedos de pequeno tamaño habitualmente organizados en terrazas; condicións climáticas adversas ou/e porque o viñedo atópase en zonas xeográficas con paisaxes de elevada beleza e con carácter turístico”, din dende o seu consello regulador.\nCon este concurso o CERVIM busca “valorizar a produción enolóxica desas terras que se caracterizan polas dificultades estruturais, pero tamén por viños singulares que teñen unha personalidade extraordinaria”. O seu obxectivo é salientar as características únicas destes viños e dar a coñecer aos consumidores os aspectos culturais da viticultura de montaña e o valioso traballo que os viticultores fan para a posta en valor do territorio.\nbrancos cervim denominación de orixe Italia mondial des vins extremes ribeira sacra tintos val de aosta viticultura heroica\n“Cuñados”, producida polo valdeorrés Alfonso Blanco, “Premio Ribeiro en Nós”


Brian Scalabrine - Wikipedia, a enciclopedia libre\nBrian David Scalabrine, nado o 18 de marzo de 1978, en Long Beach (California), é un ex-xogador de baloncesto estadounidense.\nAla-pivote / Aleiro\n18 de marzo de 1978 (42 anos)\n2001 / Rolda: 2 / Elección: 35\nNew Jersey Nets (2001–2005)\nBoston Celtics (2005-2010)\n1× Campión da NBA (2008)\nXogou durante 3 tempadas cos Trojans da Universidade de Southern California, onde promediou 15,7 puntos e 6,1 rebotes por partido.\nFoi seleccionado no Draft da NBA de 2001 polos New Jersey Nets na posición 35. Alí xogou durante 4 tempadas, onde na súa derradeira tempada asinou os mellores números da súa traxectoria, ao facer 6,3 puntos e 4,5 rebotes por partido.\nNa tempada 2005-06 asinou un contrato cos Celtics, o 2 de agosto de 2005 por 5 anos a razón de 15 millóns de dólares. Na súa primeira tempada en Boston fixo medias de 2,9 puntos e 1,6 rebotes en 13,2 minutos de partido. Uns números que serían semellantes aos das seguintes 3 tempadas en Boston. O 21 de setembro de 2010 asinou un contrato non garantido cos Chicago Bulls.\nO 22 de setembro de 2011, Scalabrine asinou co Benetton Treviso da liga italiana. Deixou o equipo en decembro de 2011 para atopar algunha oportunidade na NBA. O 12 de decembro de 2011, asinou de novo cos Chicago Bulls.\n↑ (en italiano) MOTIEJUNAS IN PRESTITO AL PROKOM, SCALABRINE E' NEL ROSTER ATTIVO COME 'USA' Arquivado 25 de setembro de 2011 en Wayback Machine.\n↑ La Benetton Treviso saluta Scalabrine.\nFicha de Scalabrine en NBA.com (en inglés)\nEstadísticas de Sacalabrine (en inglés)\nTraído desde "https://gl.wikipedia.org/w/index.php?title=Brian_Scalabrine&oldid=4846654"\nÚltima edición o 22 de agosto de 2018 ás 14:41


Goku de Dragon Ball é como este estilo Studio Ghibli | Creatividades en liña\nGrandes momentos que nos deu Son Goku na súa viaxe por esas bolas de dragón que enfeitizaron a varias xeracións dende que foron televisadas por primeira vez no noso país a principios dos anos 90.\nAgora o o artista Go Gap deu un xiro a Studio Ghibli debuxando ao xenial Son Goku así. Unha iniciativa que gañou os aplausos de moitos seguidores e a verdade é que non se ve mal de todo. Sobre todo máis por esa parte un pouco máis "salvaxe" e iso podería achegalo a esa princesa Mononoke.\nGo Gap tamén tivo o luxo de debuxar con Son Goku a súa habilidade especial como superguerreiro, e segue á altura das expectativas dun personaxe que ten centos de miles de seguidores en todo o mundo.\nCombinar o que foron Akira Toriyama e Studio Ghibli Non é doado e aquí parece que este artista atopou a clave correcta para non enfadar aos seguidores acérrimos de Bola de Dragón e que os que aman as películas de animación Ghibli tampouco se enfadan; sempre hai iniciativas preciosas como esta caixa de raios azuis.\ntamén queda algunha inspiración en Naruto Como podes ver, aínda que Goku foi despersonalizado para facelo máis humano e eliminar ese aspecto máis superheroe ao que todos estamos afeitos. E, por certo, era hora de que o gran Akira Toriyama pasase por estas liñas e que deu orixe ás aventuras máis interesantes en décadas; non só por Dragon Ball, senón tamén porque acomoda aos personaxes de Dragon Quest, unha saga de xogos de rol moi aceptados en Xapón.\nAgora podes goza dese Goku máis humanizado con Studio Ghibli; e por certo sabe por que a nova película leva tanto tempo? deste estudo de animación.\nCamiño completo ao artigo: Creativos en liña » xeral » Artistas » E tamén o é Goku do estilo Dragon Ball Studio Ghibli\nComo puido ser Baby Yoda (e por sorte non o foi)


Arrancan as obras de humanización na rúa peirao en Arcade - Radio Redondela 94.9FM\nOs traballos de mellora, que contan cun orzamento de 219.000 euros, consisten nunha ampliación da zona peonil da rúa Peirao, construíndose en total 800 metros cadrados de novas beirarrúas ademais da ampliación do aparcadoiro público e a renovación da calzada de acceso ao peirao.\nNa práctica, os traballos de humanización da rúa Peirao implican unha renovación case total da zona e os servizos públicos instalados nela. A principal mellora é a ampliación das beirarrúas actuais, que pasarán a ser de granito e ter unha media de 4 metros de ancho. Aproveitando a actuación, renovarase tamén o espazo dedicado ás árbores existentes mellorando a súa integración no conxunto da rúa, o que garantirá o seu bo estado nos próximos anos.\nEn canto á calzada, redimensionarase todo o viario que dá acceso ao peirao ata un ancho de 6 metros, tres para cada carril, e renovarase a capa de rodaxe con nova mestura bituminosa para reducir o son do tráfico rodado que chega ás vivendas próximas. Tamén se instalarán redutores de velocidade nos pasos de peóns elevados que conectarán ambas as beirarrúas para aumentar a seguridade viaria dos peóns.\nAdemais, renovarase todo o mobiliario público da rúa colocando dez novos bancos, que contarán cunha iluminación LED ambiental, sete novos farois, tamén de tecnoloxía LED, que, ademais de reducir o consumo eléctrico, aumentarán a seguridade viaria da rúa ao mellorala calidade da iluminación. Outra das melloras que ofrece esta iluminación é que proporciona máis comodidade dos veciños que viven á beira dos novos farois, xa que concentra en maior medida o fai de luz e reduce a contaminación lumínica que chega ás vivendas próximas.\nPrevAnterioresRedondela destina 33.000 euros ao convenio interparroquial\nSeguintesO pleno infantil conclúe coa convocatoria dun concurso de reciclaxe de aceiteNext


FADEMUR pon en marcha o programa “Cultivando Igualdad” – FADEMUR – Galicia\nO programa "Cultivando Igualdad" xorde tras casi 20 anos de experiencia traballando con mulleres rurais, nos que en FADEMUR tomamos conciencia como organización da necesidade de traballar decididamente pola igualdad entre mulleres e hombres, e de contribuír a mellorar as situacións de especial vulnerabilidade que teñen as mulleres rurais ante la Violencia de Xénero.\nAs mulleres rurais, estamos expostas á violencia de xénero, as violencias machistas nun estorno no que, sen dúbida, podemos ser máis vulnerables, pola falta de servizos públicos, pola falta de redes de apoio e pola especial configuración dos entorno rurais (envellecemento, aillamento, despoboamento, dificultades de comunicacións…); por iso entendemos que as políticas de igualdade, as medidas de loita contra a violencia de xénero teñen que contemplar, analizar e ter en consideración o concepto de ruralidade para poder enfrontar con maiores niveis de eficiencias a prevención e detección da violencia de xénero, e a atención ás súas vítimas.\nSoamente actuando dende o coñecemento das situacións, das ferramentas e os medios para enfrontalas e dende a presencia no entorno poderemos, as entidades e as administracións, facer unha actuación máis eficaz\nConsulta máis sobre o noso programa no seguinte enderezo: http://cultivandoigualdad.org/ci/ , asina o teu compromiso contra a violencia de xénero, e accede á nosa formación on line.\nArtigo anterior FADEMUR Galicia trasládalle á Secretaria Xeral de Igualdade, Susana López Abella, a nosa preocupación polas consecuencias da crise do COVID-19 nas mulleres do noso rural\nArtigo seguinte O rural e as súas mulleres na crise do COVID 19


Petróglifo de Fontairiñas II - Tesouros do Tempo\nPetróglifo de Fontairiñas II\nO xacemento atópase na portela que comunica Monte Redondo e Outeiro do Castro, que forman parte da liña de cumios situada ao norte da cidade de Pontevedra. Estes montes pechan ao noroeste o val de Verducido, constituíndo a vía natural de acceso a dito val.\nA rocha parece desplazada da súa posición orixinal. Ademais está rota debido a que foi aproveitada para a construción dun valo. Trátase dunha rocha exenta de granito de grano groso. O motivo é unha cazoleta algo irregular e bastante profunda, de forma algo cónica.\nA rocha está rota e posiblemente movida da súa posición orixinal debido ao seu aproveitamento para a construción dun valo. O grabado sitúase na caída occidental da rocha. Nas súas proximidades hai outras con idéntico motivo. Mide no eixo norte-sur 1,70 metros e no eixo este-oeste 1,70 metros. A cazoleta ten 7 cm de diámetro.


A Comisión europea escúdase no principio de subsidiariedade, reforzado polo Tratado de Lisboa, para desvirtuar o dereito de petición da cidadanía ante o Parlamento europeo e derivala aos tribunais nacionais\n6 noviembre, 2018 6 noviembre, 2018 Publicado en O dereito á información da Directiva 2003/4/CE, O Dereito fundamental de petición, Para que está a Comisión de peticións do Parlamento europeo?, Sen voz en Europa?\nO papel da Comisión europea, como goberno da UE é o de executar as políticas aprobadas polo Consello e o Parlamento e facer cumplir a normativa europea, entre elas as numerosas Directivas que protexen os dereitos da cidadanía europea, a saúde e o medio ambiente.\nSen embargo, o seu papel na praxe é o contrario: frear a operatividade da normativa comunitaria no tocante a esta protección, contribuir por tanto a deshumanizar as políticas públicas e deixar baleiro de contido o dereito fundamental de petición da cidadanía ante o Parlamento europeo.\nDentro do marco normativo da UE existen unha serie de principios xurídicos: o principio de atribución de competencias, o principio de proporcionalidade e o principio de subsidiariedade. O máis chamativo de todos, e do que abusa a cotío a Comisión europea, é o principio de subsidiariedade.\nO dereito de petición está consagrado nos artigos 20, 24 e 227 do Tratado de Funcionamento da Unión Europea (TFUE) e no artigo 44 da Carta dos Dereitos Fundamentais da Unión Europea\nEste principio de subsidiariedade implica que a UE só vai a actúar cando os estados nacionais non sexan capaces de facelo, demostren unha inoperatividade manifesta para facelo ou ben non acadaran suficientemente os obxectivos previstos dentro das súas competencias. Este principio pretende determinar o nivel de intervención máis adecuado nos diferentes eidos das competencias compartidas entre a UE e os países da UE. A UE só pode intervir cando a súa actuación sexa máis eficaz que a dos países da UE a escala nacional ou local. Neste caso aquí en Galicia, existen sobrados exemplos nos que a inoperatividade da Xunta de Galicia é ben clara. Falamos por exemplo, da Directiva 2006/21/CE, que esixe a rehabilitación das zonas onde se situaron as instalacións de residuos mineiros, como son os casos da mina de Touro, Lousame, Monte Neme, Santa Comba…etc; e nos que non se levou a cabo restauración algunha dos espazos mineiros degradados ao remate da explotación, nen se esixiu á concesionaria restauración algunha, por parte do órgano con competencias materiais para facelo, isto é a Dirección xeral de Enerxía e Minas da Xunta de Galicia.\nO Protocolo sobre a aplicación dos principios de subsidiariedade e de proporcionalidade menciona tres criterios cuxo obxectivo é confirmar ou non a posibilidade dunha intervención a nivel da UE:\nten a acción aspectos transnacionales que non poden ser regulados polos países da UE?\na acción nacional ou a falta de accións contradin os requisitos do tratado?\na acción a nivel da UE presenta vantaxes manifestas?\nAsí mesmo, o principio de subsidiariedade parte da idea de que é mellor para a cidadanía que os seus problemas se solucionen a nivel local, polas autoridades nacionais que están máis próximas. Con todo, o principio de subsidiariedade non significa que unha acción sempre deba adoptarse ao nivel máis próximo aos cidadáns.\nPor tanto, en materia de protección do medioambiente e ante a inoperatividade flagrante e manifesta da Xunta de Galicia, é obvio que en virtude do principio de subsidiariedade a Comisión europea sí debera actuar con máis eficacia, efectividade e contundencia nestes casos. E debe actuar porque se non o fai quedaría baleiro de contido o dereito de petición consagrado nos artigos 20, 24 e 227 do Tratado de Funcionamento da Unión Europea (TFUE) e no artigo 44 da Carta dos Dereitos Fundamentais da Unión Europea.\nDrenaxe áceda de mina moi presente nos espazos mineiros degradados e sen labores de restauración\nEntre os instrumentos que permiten tramitar e resolver as cuestións expostas pola cidadanía nas peticións cabe citar especialmente as visitas de investigación, tal vez moi necesarias aquí en Galicia, para que a representación dá cidadanía en Europea comprobe in situ a vulneración da normativa comunitaria. Por tanto, cómpre complementar as peticións coas imprescindibles visitas de investigación para que a Comisión non poida escudarse no principio de subsidiariedade e deixar que a autoridade galega competente en materia de minas continúe a facer ou que lle veña en gana.\nVexamos algúns exemplos da actuación da Comisión europea:\nPetición n.º 0059/2017, sobre a mina de wolframio de Lousame, en Galicia\nConclusiones da Comisión europea:\nEn vista de lo anterior, la Comisión no puede dar curso a esta petición e invita al peticionario a hacer uso de los mecanismos de recurso previstos por la Directiva EIA en este tipo de casos.\nPetición n.º 1174/2017, sobre a mina a ceo aberto de Valdeflores, en Cáceres\nEn las actuales circunstancias, la Comisión no tiene previsto instruir la petición más a fondo.\nPeticións n.º 0174/2017 e 0809/2017, sobre a mina de uranio de Retortillo e Villavieja, en Salamanca\nLa Comisión está evaluando la información adicional facilitada por las autoridades españolas y, en función de las conclusiones que extraiga, decidirá cuál es la manera más apropiada de proceder en este caso.\nPetición n.º 0174/2018, sobre o proxecto minero en Touro, A Coruña\nEn los Estados miembros recae la responsabilidad principal de transponer, aplicar y ejecutar correctamente el Derecho de la Unión y, además, la obligación de proporcionar vías de recurso suficientes para garantizar la tutela judicial efectiva en los ámbitos cubiertos por el Derecho de la Unión. Habida cuenta de los mecanismos de recurso establecidos en la Directiva EIA y la Directiva 2003/4/CE, en circunstancias como las del presente caso, la Comisión pide a los peticionarios que recurran en primer lugar a las vías de recurso disponibles a nivel nacional. Por esta razón, la Comisión no dará curso ulterior a esta petición.\nO principio de subsidiariedade e o recurso aos Tribunais de cada Estado\nUn argumento moi habitual nas conclusións da Comisión europea é o das vías de recurso aos Tribunais nacionais, que contempla a Directiva 2003/4/CE. Esta norma garante o dereito de acceso á información ambiental que obre en poder das autoridades públicas ou doutras entidades no seu nome, e establece as condicións básicas e as modalidades prácticas para o exercicio do mesmo. En virtude desta Directiva, toda persoa que considere que a súa solicitude de información foi ignorada, rexeitada sen fundamento (parcial ou totalmente), respondida de forma inadecuada ou tratada de maneira non conforme coas disposicións de Directiva, ten acceso a un procedemento no que os actos ou omisións da autoridade pública correspondente poden ser reconsiderados por esa ou outra autoridade pública ou recorridos administrativamente ante unha entidade independente e imparcial creada por lei. Todos estes procedementos deben ser rápidos e gratuítos ou pouco custosos. Ademais deste procedemento de recurso, o solicitante debe ter acceso a un procedemento de recurso ante un tribunal de xustiza ou outra entidade independente e imparcial creada por lei.\nUn argumento moi empregado polo executivo comunitario é o recurso aos tribunais ordinarios nacionais\nA Directiva EIA (Directiva 2011/92/UE do Parlamento Europeo e do Consello, do 13 de decembro de 2011, relativa á avaliación das repercusións de determinados proxectos públicos e privados sobre o medio ambiente, modificada pola Directiva 2014/52/UE do Parlamento Europeo e do Consello, do 16 de abril de 2014, pola que se modifica a Directiva 2011/92/UE relativa á avaliación das repercusións de determinados proxectos públicos e privados sobre o medio), dispón que os proxectos que poidan ter efectos significativos no medio ambiente, en virtude, entre outras cousas, da súa natureza, dimensións ou localización, deben estar suxeitos, antes de que se conceda a autorización, a unha avaliación das súas repercusións. Os proxectos extractivos como o mencionado na petición están contemplados no anexo II da Directiva EIA e, por conseguinte, as autoridades competentes deben determinar se é necesaria unha avaliación de conformidade coa Directiva. A Comisión observa que a Directiva EIA establece a posibilidade de presentar un recurso ante un tribunal de xustiza ou ante outro órgano independente e imparcial para impugnar a legalidade de fondo ou procesual das decisións emitidas no marco dun procedemento de avaliación do impacto ambiental.\nSen embargo, en España o recurso aos tribunais nacionais non é un procedemento nen rápido, nen gratuíto nen pouco custoso. Na práctica adoita requerir uns custos da defensa, da representación da parte e pode incluso chegar a ter que soportar a cidadanía os custes do proceso xudicial.\nPolo tanto, chegamos a conclusión de que na meirande parte das veces, o comportamento da Comisión desvirtúa e deixa baleiro de contido o dereito fundamental de petición ante o Parlamento europeo. A cidadanía tamén é consciente destas trabas e de aí que cada vez sexan menos as peticións que se tramitan ante a institución comunitaria.\nEstá o dereito de petición ante o Parlamento europeo baleiro de contido?


CEIP PLURILINGÜE DE OUTES | Praza de Galicia s/n Outes , A Coruña, Tfno 881866840 ceip.outes@edu.xunta.gal\nPraza de Galicia s/n Outes , A Coruña, Tfno 881866840 ceip.outes@edu.xunta.gal\nGUÍA PLAN DE ADAPTACIÓN COVID PARA AS FAMILIAS 2021-2022\nMér, 08/09/2021 - 12:58 — admin\nQuédavos en documento adxunto a GUÍA PLAN DE ADAPTACIÓN COVID PARA AS FAMILIAS 2021-2022\nMér, 01/09/2021 - 17:46 — admin\nBenvidas e benvidos a tod@s a este novo curso.\nComo equipo docente queremos darvos a benvida a este curso 2021/22 que afrontamos con enerxías renovadas.\nUn curso que iniciamos tamén contando coa vosa colaboración e entendemento para crear o mellor contexto de aprendizaxe para as nenas e nenos.\nDurante a próxima semana celebraremos as xuntanzas por curso para poder presentar ao profesorado e entregar os vales de material, cheques de libros e libros do fondo. No adxunto podedes ver os horarios da convocatoria e a porta de entrada para cada curso. Recordade que por motivo do Protocolo só pode asistir unha persoa por cada alumna/o.\nMar, 06/07/2021 - 13:11 — admin\nNo documento adxunto tedes o listado de libros de texto curso 2021/22.\nRecomendamos non adquirir o libro de música ata recibir indicacións d@ docente que ocupe a praza.\nPRAZO SOLICITUDE COLABORADORAS COMEDOR\nMar, 06/07/2021 - 09:04 — admin\nEstá aberto o prazo para que as nais, pais, titores/as legais do alumnado do centro que desexen colaborar de xeito altruísta, ao longo do curso 21/22, nas tarefas de atención e apoio ás escolares usuarias do comedor escolar, poidan apuntarse nas listas de admisión, que, habilitadas para este fin se atopan na secretaría do centro.\nAgradecemos que as persoas interesadas fagades a solicitude o antes posible co obxectivo de facilitar a organización do próximo curso.\nENTREGA DE AUTODECLARACIÓN DE COMEDOR PARA O CURSO 2021/22\nXov, 01/07/2021 - 15:41 — admin\nApertura do prazo para presentar a documentación de autodeclaración para as familias que solicitaron o servizo de comedor para o curso 2021/22.\nPrazo aberto dende o día 1 ata o 15 de xullo en horario de 10:00 h a 13:30h (Non é preciso cita previa).\nÉ preciso estar ao corrente do pagamento dos recibos de comedor do curso 2020/21 para poder entregar esta documentación.\n* Podedes descargar o documento no anexo adxunto.\nMér, 16/06/2021 - 09:10 — admin\nO prazo para formalización da matrícula de alumnado de nova incorporación ao centro será do 20 ao 30 de xuño de 2021.\nPódese descargar o impreso de matrícula e demais documentación nos anexos adxuntos.\n- 3 FOTOS CARNÉ\n- FOTOCOPIA LIBRO DE FAMILIA DO/A SOLICITANTE E DOS PROXENITORES\n- FOTOCOPIA TARXETA SANITARIA SOLICITANTE\n- CARTILLA DE VACINACIÓN DO/A SOLICITANTE\n- NO CASO DE PROXENITORES SEPARADOS APORTAR SENTENZA XUDICIAL\n- NO CASO DE ALUMNADO CON NECESIDADES EDUCATIVAS DE APOIO EDUCATIVO APORTAR DOCUMENTACIÓN XUSTIFICATIVA DE DITA NECESIDADE\n* Para entregar a documentación é preciso solicitar cita previa.\nDATAS E HORARIOS DE ENTREGA (con cita previa)\nDía 21 e 22 de xuño\nSáb, 05/06/2021 - 10:27 — admin\nDespois de traballar intensamente nas distintas liñas de investigación, chega o momento de dar difusión ao noso traballo e lanzar a\nAXUDA FONDO LIBROS E MATERIAL ESCOLAR PARA ED. PRIMARIA NO CURSO 2021/22\nVen, 21/05/2021 - 16:23 — admin\nORDE do 6 de maio de 2021 pola que se regula a participación no fondo solidario de libros de texto e se convocan axudas para adquirir libros de texto e material escolar destinadas ao alumnado matriculado en educación primaria, educación secundaria obrigatoria e educación especial en centros docentes sostidos con fondos públicos, para o curso escolar 2021/ 22 (código de procedemento ED330B).\n- PRAZO DE SOLICITUDE: 21/5/2021 ao 22/6/2021\n- FORMULARIO: ED330B\nAs solicitudes presentaranse preferiblemente por vía electrónica nos formularios normalizados dispoñibles na aplicación informática Fondolibros.\nEstas pódense cubrir na propia aplicación, imprimila, asinala e finalmente entregala no centro.\nSe tes a Chave 365, podes cursar a petición electrónicamente. A propia aplicación informe ao centro da presentación.\nSede Electrónica da Xunta de Galicia:\n* Para presentar a solicitude na sede electrónica é preciso o DNI electrónico ou certificado dixital.\nOpcionalmente, poderanse presentar as solicitudes presencialmente nos centros docentes ou en calquera dos lugares e rexistros establecidos na normativa reguladora do procedemento administrativo común. Solicitar cita previa no teléfono 881 866 840\nO alumnado de 6° EP que remata etapa educativa e vai para o IES, debe solicitar esta axuda no seu novo centro.\nMar, 18/05/2021 - 11:43 — admin\n* Adxuntamos resolución concurso podcasts radio na biblio 2021\nMér, 10/02/2021 - 10:30 — admin\nDada a situación actual de pandemia, resulta imposible realizar a xornada de portas abertas. Esta é a nosa forma de mostrarvos o centro.\n* Para máis información do prazo de admisión, pincha AQUÍ\n* Para información do número de postos escolares, pincha AQUÍ\n* Xa se pode coller cita, no número de teléfono do centro, para a entrega de solicitudes.\n- Manual aula virtual\n- Instalación aula virtual móbil/tablet\nPREME NA IMAXE PARA ACCEDER AO BLOGUE\nPREME NA IMAXE PARA ACCEDER A ELAS\nProxectos de vida activa e deportiva - PDC\nCopyright © 2003-2021 CEIP PLURILINGÜE DE OUTES.\nXunta de Galicia - Consellería de Educación, 2016


Inicio > Lugo, modelo de desenvolvemento sostible no Foro das Cidades\nA Alcaldesa expuxo neste encontro internacional, que se celebra en Madrid coa participación de 75 urbes, o modelo de cidade do Goberno, destacando como un dos seus piares fundamentais o proxecto Lugo+Biodinámico\nA través deste plan, que lidera o Concello e no que participan a Deputación e as universidades de Santiago e a Politécnica de Madrid, creouse un novo pulmón verde urbano nas Gándaras con 15.000 exemplares de 60 especies arbóreas distintas\nInclúe o deseño e construción do primeiro edificio de iniciativa pública de Galicia e un dos primeiros de España integramente de madeira –Impulso Verde,- que se abastecerá de biomasa e se converterá nun referente na aplicación de modelos constructivos sostibles\nO Concello planificará o desenvolvemento urbanístico dun barrio da cidade, na Garaballa, aplicando solucións de deseño urbano pensadas para a adaptación ao cambio climático: dende a recollida de auga de choiva para o seu uso no rego das zona\nA Alcaldesa de Lugo, Lara Méndez, participou como poñente este xoves na terceira edición do Foro das Cidades, un encontro internacional dos axentes implicados na xestión sostible das urbes que se celebra esta semana en Madrid. Méndez expuxo o modelo de cidade sostible que está a implantar dende o Goberno e, como un dos seus piares, o programa Lugo+Biodinámico, financiado con fondos europeos Life e que ten como obxectivo desenvolver novidosas actuacións en favor dun urbanismo sostible e dun mellor aproveitamento da riqueza forestal, a nivel económico e ambiental, introducindo mesmo un novo modelo productivo a través do uso da madeira como elemento estrutural de construción.\nNo Foro das Cidades, que arrancou onte e rematará mañá, participan 75 urbes e máis de 200 poñentes.\nA Alcaldesa ofreceu unha conferencia esta tarde no marco dunha sesión sobre Renaturalización Urbana e Infraestruturas Verdes, na que tomaron parte tamén Valladolid, Vitoria e Barcelona. Moderou Iñaki Viñuela, paisaxista e membro da Asociación Española de Paisajístas.\nLara Méndez subliñou que “a capacidade transformadora do global que temos desde o local” materialízase a través dos modelos de cidade, que no caso de Lugo, apuntou, ten “moito que ver” co propio lema do Foro das Cidades: espazos urbanos para a sostibilidade e o benestar. “Deseñamos e impulsamos políticas públicas para facer de Lugo unha cidade máis accesible, cómoda, humana, máis verde, sostible, máis social, con máis espazos públicos para uso público, para as persoas”, asegurou.\nDeste xeito, ademais de contar cunha concellería específica de Desenvolvemento Sostible, que une Urbanismo e Medio Ambiente, “o que resume moi ben a nosa vontade e acción política”, o Goberno aplica políticas neste eido de maneira transversal en todas as áreas, explicou a rexedora, quen apuntou que para materializar o seu modelo de cidade “concorremos a novos fondos europeos, ante un escenario de crise económica e de limitación de recursos propios, e dado que as prioridades da Unión Europea pasan precisamente por accións a favor da sostibilidade ambiental e da dinamización urbana a través de espacios colectivos”. O resultado foi a captación de 22M€ de Europa nos dous primeiros anos de mandato.\nSeguidamente, a Alcaldesa explicou catro grandes eixos de actuación dentro do seu modelo de cidade:\nEstratexia de mobilidade: conformada por medidas complementarias e interconectadas, encamiñadas a reducir o uso do vehículo privado e con elo, mellorar a calidade de vida dos veciños e veciñas, e reducir a contaminación ambiental e acústica. Como exemplos puxo a implantación de zonas de limitación a 30 e de convivencia do vehículo coa bicicleta, peonalizacións, humanización de espazos, reordenación das liñas de bus, máis carrís bici e aumento das prazas de aparcamento no centro, zonas comerciais, centros administrativos, educativos e sanitarios.\nPrograma Lugo Smart City: Cun orzamento de 4,1M€ (o 60% achegado polo FEDER), o obxectivo é a implantación da administración electrónica e avanzar cara a xestión sostible e eficiente dos servizos públicos aproveitando as oportunidades que ofrecen as novas tecnoloxías, o que produce un aforro económico e enerxético. Entre outras medidas, desenvolverase a xestión intelixente do aparcamento (con sensores inalámbricos que detectarán prazas libres); do servizo de recollida de lixo (con sensores de almacenamento nos contedores para detectar se están cheos); do alumeado público (coa regulación do fluxo lumínico a través de dispositivos de control) o dos contadores de auga (coa lectura e supervisión a través de GPRS ou 3G).\nPrograma Muramiñae, da Muralla ao Miño, EDUSI: Ten un orzamento de 12,5M€ (o 80% procedente do FEDER) e o seu nome resume ben o obxectivo: eliminar a discontinuidade urbana que existe entre o centro da cidade e o río Miño. Para elo, están previstas medidas como a creación de novas infraestructuras de comunicación entre a trama urbana e o entorno do río, así como a recuperación e a posta en valor do patrimonio (arqueolóxico, Camiño de Santiago...)\nProxecto Lugo+Biodinámico, que centrou a intervención da Alcaldesa. Explicou que cun orzamento de 3,5M€ (o 50% achegado polo plan europeo Life), está liderado polo Concello e conta como socios coa Deputación de Lugo, a Universidade de Santiago de Compostela (USC) e a Politécnica de Madrid, sendo un éxito da colaboración entre administracións.\nComo explicou Lara Méndez, este é o proxecto máis transversal do Concello e cun horizonte de impacto máis longo, “co que facemos realidade a nosa firme convicción de que as administracións temos que exercer o mecenado da innovación. Somos os únicos capacitados para non medir a investigación en termos de beneficios económicos. Para elo, é obrigado ir da man da Universidade, como facemos neste proxecto”.\nComo obxectivos están marcados, por unha banda, a implantación a través de actuacións innovadoras dunha estratexia de desenvolvemento urbano sostible, e por outra, a introducción dun novo modelo productivo, co uso da madeira como elemento estrutural de construción, material que reduce a emisión de dióxido de carbono e impulsa o sector forestal, tanto a nivel dos productores, pois ábrense novas saídas para o producto e aumenta o seu valor engadido, como da industria da madeira. A Alcaldesa lembrou neste senso que Lugo é unha potencia forestal, como demostra que, con 3,8 millóns de toneladas extraídas en 2017, segue estando entre as provincias con maior producción de madeira de España, e que o 52% da superficie do municipio lucense sexa agroforestal, o que indica a súa capacidade de dinamizar a economía e, con elo, de fixar poboación, sobre todo no rural, un dos grandes retos aos que se enfronta Galicia.\nNo deseño das actuacións do Lugo+Biodinámico, que se desenvolven nuns terreos públicos ao norte da cidade, entre O Ceao e As Gándaras, tívose moi en conta a capacidade de ser transferidas como estratexia a outros lugares de Galicia e do resto de España, e “contribuír así de maneira exponencial a aminorar os efectos do cambio climático, esto é, aplicar accións locais para lograr efectos globais”, recalcou Méndez.\nEn canto ás accións concretas, a rexedora destacou a creación dun novo pulmón verde urbano coa plantación de 15.000 exemplares de 60 especies arbóreas distintas (cultivos para producir biocombustibles sólidos en formato de estelas de elevada eficiencia enerxética; frondosas autóctonas para a producción de madeira de alta calidade; castaños con variedades autóctonas e un arboretum, no que están as especies de todos os bosques de Galicia).\nTamén indicou que se está a recuperar e poñer en valor un bosque de ribeira, e que se acondicionarán nunha hectárea de terreo hortos urbanos de solo e altura.\nAsí mesmo, estase na recta final do deseño para a construción dun edificio integramente de madeira e neutro en termos de carbono, denominado Impulso Verde, o primeiro de iniciativa pública de Galicia e un dos primeiros de España. Aquí xoga un papel decisivo a Plataforma de Enxeñería da Madeira (PEMADE) do Campus Terra.\nEsta actuación piloto “nace coa vocación de converterse nun referente da aplicación de modelos de construcción sostible, alternativos aos convencionais, altamente contaminantes e de baixa eficiencia enerxética, baseados fundamentalmente en tecnoloxías do aceiro e o formigón armado”, explicou a Alcaldesa. Abastecerase de biomasa para auga quente sanitaria e calefacción, e estará preparado para abastecerse de enerxía solar. Albergará un centro de divulgación de enerxías renovables e construcción sostible, oficinas administrativas e aulas.\nA día de hoxe está feito un prototipo por PEMADE, a cuberta Grisdhell, a primeira estructura do mundo feita con eucalipto globulus, instalada na Escola Politécnica Superior.\nAccións de planificación urbana\nOutro bloque de actuacións está relacionado coa planificación urbana. No marco do Lugo+Biodinámico, o Concello elaborará un catálogo das soluciones de deseño que se poden aplicar en urbanismo para a adaptación ao cambio climático. Irán dende a recollida de auga de choiva para a súa reutilización, por exemplo no rego das zonas verdes, ata a implantación dun sistema propio de reutilización da fracción orgánica do lixo. Tamén se incluirán medidas de aforro enerxético coa simple orientación das vías, zonas verdes ou edificios, buscando aproveitar o sol e os ventos dominantes. Trátase dun catálogo xeral para que poida ser usado en calquera cidade europea.\nSeguidamente, “daremos un paso máis, levando este catálogo á práctica. Planificaremos o desenvolvemento urbanístico dun barrio da cidade, a día de hoxe sen desenvolver, na Garaballa, aplicando as solucións de deseño urbano recollidas no decálogo, e farémolo a través dun plan estratéxico”, afirmou Lara Méndez.\nEn base a esta experiencia piloto de planificación urbana sostible, “impulsaremos, como terceiro paso, un Instrumento de Planeamento Guía de Adaptación Climática, para que en todos os sectores urbanísticos da cidade que están sen desenvolver, tanto de solo urbano non consolidado, como urbanizable, se apliquen de maneira sistemática as solucións do catálogo”, argumentou a rexedora.\nA planificación de solucións concreta para cada zona establecerase en función do seu propio microclima, derivado de condiciones como a altura, pendente, incidencia do sol ou dos ventos. Así, conformaranse as denominadas Zonas de Confort Climático: resilientes, enerxeticamente eficientes e preparadas ante temperaturas extremas e para evitar inundacións por choivas torrenciais.\nURL fonte: http://concellodelugo.gal/gl/novas/lugo-modelo-de-desenvolvemento-sostible-no-foro-das-cidades


BRIÓN CULTURAL: "DÚAS PEDRAS NO CAMIÑO" CON MOFA & BEFA | Concello de Brión ::: A Coruña\nO dúo MOFA & BEFA presentan "Dúas pedras no camiño"\nPúblico adulto. Comedia.\nData e hora de celebración: sábado 30 de outubro ás 20:00 h.\nEntrada de balde ata completar aforo. Reserva en: entradasbrion@gmail.com (Enviar mensaxe co nome dos asistentes, NIF e teléfonos de contacto) ata as 14:00 h. do día 28 de outubro.\nDúas pedras no Camiño é un titulo xenérico para un espectáculo antolóxico das pezas míticas que se manteñen na memoria do público: “Aquela obra que viche coa tua nai, agora podes levar ao teu neto” Ao longo da xira poden mudar algunha das pezas a requirimento do público ou dos contextos que aporte o lugar ou o tempo da representación. Sen dúbida, comezará con número titulado: “Os 33 reiseñores da Porqueira” que é o prólogo ideal para calquera evento e un dos números mais sutís e celebrados do dueto. Atrás deste virán os números culinarios, de homenaxe ás grandes figuras do cinema, a escritores inmorredoiros, ou as parodias do circo. O título, “Dúas pedras no Camiño” xoga coas alusións á música popular e a sua filosofía, que nos lembra que unha pedra no camiño pode ser algo que nos ensine e nos transforme, aínda que tamén lembra á función dos cómicos de seren unha pedra no zapato... en fin, rolar e rolar!\nMáis información sobre o espectáculo: https://www.excentricas.net/mofa-e-befa


Join/gl | Language Brigade Wiki | FANDOM powered by Wikia\nUnirse á Brigada de Idiomas da Wikia non require unha aplicación. Non tes que ser permitido a unirche ou facer unha proba co fin de converterche nun membro, só tes que porche nas nosas listas. Para galego, esta lista pódese atopar en Portal:Galego/brigadistas. Os demais idiomas pódense atopar aquí.\nNas listas de galego e dos outros idiomas (e preferiblemente todos) que es capaz de traducir, tes que pór o teu nome, nivel de idioma (Babel) e dispoñibilidade. Se só coñeces galego, ou non queres estar activo en calquera outro idioma que saibas, es por suposto libre de porche na lista.\nSe ti séntesche incómodo coa edición de código, aquí hai algúns consellos para axudarche ao longo do proceso:\nComeza co idioma con menos membros, de maneira que a cantidade de código non asústeche.\nSegue o exemplo: mira aos demais usuarios cuxos nomes xa están na lista.\nUtiliza o modo de vista previa antes de publicar a túa edición, para ver se todo aparece correctamente.\nNon te esquezas agregarche a todos os idiomas que fales, non só o teu idioma materno.\nDado que o código do modelo pódese ver en modo fonte, requírese un pouco de coñecementos de código para que agregues o teu nome. Deberase usar o modelo WLB-user/gl, onde unha versión baleira adoita estar presente xa e debería ter este aspecto:\nDetrás de nome =, porasche co teu nome de usuario: asegúrache de escribir correctamente e utilizar maiúsculas cando sexa necesario, xa que o modelo distínguese entre maiúsculas e minúsculas. Por exemplo,\n|name = Josep Maria Roca Pena\nBabel mide o nivel dos teus idiomas. Para engadirche con todo, necesitas sabelo en primeiro lugar. A pesar de que o modelo WLB ten unha lista moi curta (1, 2, 3, 4, 5, N), hai unha explicación máis detallada que se pode ler en Babel. Neste caso asumimos que es un falante case nativo de galego, polo que o exemplo que continuariamos con,\nEn estado, terás que engadir a túa dispoñibilidade. Opcións:\ndispoñible: estás dispoñible para facer traducións/correccións\nna fila: estás semi-ocupado, ou que xa estás a traballar noutras traducións/correccións\nocupado: non tes tempo para traducións/correccións\ninactivo: non tes tempo de traducir/corrixir nun período de tempo longo\nEste é probablemente o elemento máis variable da túa sección, xa que é posible que o desexes actualizar regularmente. Polo momento, con todo, o máis probable é porse como tradutor activo e, por tanto, porás,\n|estado = dispoñible}}\nIsto significa que a versión completa verase algo como isto,\n|nome = Yatalu\nAcábasche de incorporarche, que pasa despois? Podes botar unha ollada a Portal:Galego para conectarche con outros usuarios e ver o que hai que facer neste wiki. Se tes ganas de ir a traducións/correccións, en Translate:Requests e Correct:Requests poden haber solicitudes que ti poidas facer!\nRetrieved from "http://wlb.wikia.com/wiki/Join/gl?oldid=27295"


Gondomar acollerá en 2020 o Congreso Internacional de Ornitoloxía - ValmiñorTV\nInicioGALEGOGondomar acollerá en 2020 o Congreso Internacional de Ornitoloxía\nOs días 8, 9 e 10 de marzo celebrouse no Parque Biolóxico de Gaia-Portugal o XIII Congreso Internacional de Aviornis Ibérica. Máis de 300 afeccionados abarrotaron o auditorio chegados de diferentes países: México, Brasil, India, Arxentina, Estados Unidos, Francia, Holanda, Italia, España e Portugal.\nInterviñeron nas conferencias Carlos Aguilar (Hábitat Zoo-México), Nuhacet Fernández Gallardo (veterinario Loro Parque-Tenerife), Pedro Nunes (veterinario especializado en aves-Portugal), Tiago Navico (Wisbroek Res. & Dev. Center-Holanda), Rafael Zamora Padrón (Biólogo, Director Científico de Loro Parque e Loro Parque Fundación-Tenerife), Tony Silva (criador recoñecido mundialmente e escritor de libros de papagaios-Miami), Ángel Muela (Bioloxía-Panamá), Gonçalo George (criador de papagaios e todo tipo de aves-Portugal), Xavier Viader Anfrons (Enxeñeiro en Explotacións Agrícolas-Barcelona) e Debashis Banerjee (Avicultor SunShine BirdWorld-India).\nDurante os tres días do congreso, Gaia-Portugal foi o centro de atención ornitolóxico a nivel mundial xa que as conferencias estaban a retransmitirse en directo a diferentes países.\nNa clausura do evento anunciouse que o próximo XIV Congreso Internacional de Aviornis Ibérica celebrarase en Gondomar os días 6, 7 e 8 de marzo de 2020, contando coa presenza do Alcalde, Francisco Ferreira, que se desprazou para presentar o vídeo promocional do evento e convidar a todos os asistentes a acudir á Vila Condal o próximo ano.\nAfeccionados veciños de Gondomar e os arredores levan celebrando xa catro Xornadas Ornitolóxicas cun gran éxito de participación sempre apoiados e auspiciados polo Concello, “quizais ese foi o maior aval para que Aviornis Ibérica confiase a celebración do próximo congreso a celebrar en Gondomar”, sinalan.\nPor tanto, Gondomar será eses días o centro de atención e o lugar de reunión de todos os afeccionados á ornitoloxía a nivel mundial. Espérase a asistencia de máis de 400 persoas chegadas de 17 países.


O BCE abre o camiño cara a unha posible rebaixa dos tipos de interese | Consumer\nO BCE abre o camiño cara a unha posible rebaixa dos tipos de interese\nTrichet recoñece que o empeoramento da crise financeira implica "riscos extraordinarios"\nPor mediatrader 3 de Outubro de 2008\nO Banco Central Europeo (BCE) decidiu onte manter os tipos de interese na zona euro no 4,25%, pero abriu o camiño cara a unha próxima rebaixa. O presidente da entidade, Jean Claude Trichet, recoñeceu que o empeoramento da crise financeira implica “riscos extraordinarios” para o crecemento. Os expertos interpretaron que a postura do BCE é agora moito máis flexible, en parte porque as perspectivas de inflación apuntan á baixa, e en parte polos riscos de recesión que ameazan aos países motores da rexión.\nEn España, e tras adiantar que a taxa de inflación anual podería estar en torno ao 3,5% a finais de ano, o vicepresidente económico Pedro Solbes animou ao BCE a unha rebaixa dos tipos. “As expectativas de inflación a medio prazo inclínanse á baixa (na zona euro)”, dixo. “Ese é un elemento positivo e o BCE, que non é inmune á evolución da economía, tomarao en conta”, comentou.\n“Atravesamos unha situación que é absolutamente excepcional”, advertiu Trichet en rolda de prensa, en referencia ás dificultades que atravesa o sector bancario estadounidense e cuxa onda expansiva chegou a Europa. Aínda que o consello de gobernadores do BCE decidiu “por unanimidade” manter o tipo de referencia sen cambios, o banqueiro francés admitiu que contemplara a súa redución.\nA rebaixa do prezo do diñeiro terá que esperar, porque os mercados financeiros atravesan unha etapa de fortes tensións\nCon todo, a rebaixa do prezo do diñeiro terá que esperar, porque os mercados financeiros atravesan unha etapa de fortes tensións, apuntou Trichet, que cre que a contención dos prezos do petróleo, sumado ao continuo crecemento nos países emerxentes como China, “podería permitir unha reactivación progresiva (da economía) durante 2009”.\nAo contrario que outras veces, nesta ocasión Trichet suavizou o seu discurso sobre os riscos da inflación. Afirmou que segue sendo demasiado elevada, cunha taxa do 3,6% interanual en setembro, e considerou “imperativo” evitar efectos de segunda volta, sobre todo unha espiral inflacionista que podería desencadearse se as alzas salariais na zona euro son demasiado elevadas.\nO obxectivo do BCE de ter unha inflación lixeiramente inferior ao 2% a medio prazo podería alcanzarse “en 18 meses”\nNo entanto, o presidente do BCE admitiu que os riscos dunha escalada de prezos “diminuíron”. Así, o obxectivo do BCE de ter unha inflación lixeiramente inferior ao 2% a medio prazo podería alcanzarse “en 18 meses”, anticipou.\nEste xiro no discurso de Trichet levou aos economistas a prognosticar un recorte dos tipos de interese antes do previsto inicialmente. Ata agora, moitos crían que o BCE recortaría o prezo do diñeiro no primeiro trimestre de 2009, agora inclínanse porque poida facelo a comezos de decembro.\nEstados Unidos, cara á recesión\nEstados Unidos ten un risco moi elevado de entrar en recesión, advertiu o Fondo Monetario Internacional (FMI) tras analizar os factores que confluíron na actual crise financeira que atravesa o país norteamericano.\nO FMI asegura que a actual situación reúne todas as características das peores e máis longos desastres financeiros da historia. Neste sentido, explica que as recesións máis profundas comezan con turbulencias no mercado bancario e o aumento de prezos inmobiliarios, combinado cunha excesiva dependencia do crédito para estimular a economía, algo que está a suceder agora mesmo en Estados Unidos.\nPara chegar ás súas conclusións, o organismo internacional estudou 113 episodios de inestabilidade financeira ocorridos en 17 países desenvolvidos durante os últimos 30 anos. Así, comparou a actual inestabilidade estadounidense con seis crises relacionadas cos bancos que afectaron a Finlandia, Noruega, Suecia, Gran Bretaña e os propios Estados Unidos a comezos de 1990, e a Xapón durante toda esa década. Na metade desas crises estaba involucrada a banca.\nPero non todas as crises financeiras conducen a unha desaceleración ou recesión económica. De feito, isto só ocorreu na metade dos casos estudados polo FMI.\nNo caso da Unión Europea (UE), o Fondo asegura que “os balances relativamente sólidos dos fogares ofrecen certa protección fronte a unha desaceleración pronunciada”.\ncamiño crise inflación-gl rebaixa trichet\nComo conseguir unha rebaixa no prezo do piso


Conmemoración de Santa Cecilia na EMMeD | Escola Municipal de Música e Danza de Ribadeo.\nA Escola Municipal de Música e Danza (EMMeD) de Ribadeo celebra o mércores 22 de novembro, ás 20:00 horas nas propias instalacións do centro, o seu tradicional concerto na honra de Santa Cecilia, patroa dos músicos.\nPolo escenario pasarán alumnas e alumnos da Escola que interpretarán obras que van desde Mozart até Jeff Buckley. Agrupacións de vento, tecla, percusión, entre outros, dan forma ao programa deste concerto, aberto ao público e gratuíto.\nEsta actuación é a previa do gran festival de Nadal que a Escola celebrará o vindeiro sábado 16 de decembro, no Auditorio Municipal Hernán Naval e no que participarán máis de 300 alumnas e alumnos.


La muerte del decano - Wikipedia, a enciclopedia libre\nLa muerte del decano é unha novela en lingua castelá de Gonzalo Torrente Ballester publicada en 1992 por Editorial Planeta.\nFacultade de Historia de Santiago de Compostela.\nFederico Daoíz Perales é o decano da Facultade de Letras da Universidade de Santiago de Compostela, nos primeiros anos do Franquismo. Unha tarde de inverno fai falar cun frade franciscano, o padre Fulgencio, a quen confesa que está convencido de que vai morrer esa mesma noite. Légalle uns papeis co fin de que os saque a luz vinte anos despois, e dille que sabe quen vai ser o asasino. Despois vai cear con Don Enrique, discípulo seu e compañeiro de facultade. Despois de cear empanada de lamprea en casa Ramallo van á habitación do decano, que vive nun colexio maior na periferia da vila.\nNo seu cuarto comezan a falar, e o decano confésalle a Enrique que vai abandonar a súa carreira universitaria. Federico prepara un té e fai que Enrique saia do edificio e entre de novo pola ventá. Ao cabo, Enrique marcha e á mañá seguinte Federico aparece morto. O comisario comeza as investigacións, e cando chega o xuíz explícalle que hai indicios de que foi un asasinato. Enrique é levado a prisión, e a súa muller vai testificar ante o xuíz. Acusado formalmente, Enrique é levado á prisión da Coruña, e un avogado novo defenderao. Este esperta a posibilidade de que a morte fose un suicidio, pois non hai motivo ningún para o asasinato, a pesar de que Enrique mercara veleno -cianuro- a instancias do propio decano meses antes, e a pesar de que o decano lle dixese ao frade que estaba namorado da muller de Enrique.\nFinalmente, Enrique é liberado ante a falta de probas concluíntes.\nA obra está narrada en terceira persoa por un narrador omnisciente. A primeira parte desenvólvese en Santiago de Compostela no día previo á morte do decano e nos dous días seguintes, e a segunda parte xa é durante o xuízo na Coruña, agás o último capítulo que ten lugar na estrada N-550 preto de Carral.\nOs personaxes que aparecen son o decano, o frade, o bedel da facultade, o seu discípulo Enrique, a muller deste, o director do colexio maior, o reitor da universidade -farmacéutico-, os outros decanos, o comisario, o xuíz e o fiscal.\nTorrente Ballester adicoulle a obra aos seus netos Josefina e Rodrigo, e á súa bisneta Clara.\nTraído desde "https://gl.wikipedia.org/w/index.php?title=La_muerte_del_decano&oldid=3862284"\nObras literarias de 1992\nA última edición desta páxina foi o 10 de abril de 2016 ás 23:22.